钦定古今图书集成/明伦汇编/氏族典/第411卷 > 《廖用贤尚友录》 > 杜骥
## 钦定古今图书集成/明伦汇编/氏族典/第411卷 > 《廖用贤尚友录》 > 杜骥

按《宋书杜骥传》，“骥字度世，京兆杜陵人也。高祖预，晋
征南将军。曾祖耽，避难河西，因仕张氏。苻坚平凉州，
父祖始还关中，骥年十三，父使候同郡韦华，华子元
见而异之，以女妻焉。桂阳公义真镇长安，辟为州主
簿。后为义真车骑行参军，员外散骑侍郎，江夏王义
恭抚军刑狱参军，尚书都官郎，长沙王义欣后军录”
事参军。元嘉十七年，出督青冀二州、徐州之东莞、东
安二郡诸军事、宁远将军、青冀二州刺史。在任八年，
惠化著于齐土，为吏民所称咏。二十四年，征左军将
军。二十七年卒。长子长文早卒。第五子幼文，薄于行，
太宗初，封邵阳县男。废帝元徽中，为散骑常侍，与沈
勃、孙超之、阮佃夫厚善。佃夫死，废帝深疾之，自率宿
卫兵诛幼文、勃超之等。幼文兄叔文为长水校尉，及
诸子侄在京邑方镇者并诛，惟幼文兄季文、弟希文
等数人逃亡得免。